ΑΝΑΚΟIΝΩΣΗ ΤΗΣ ΕΠΙΤΡΟΠHΣ ΠΡΟΣ ΤΟ ΣΥΜΒΟYΛΙΟ, ΤΟ ΕΥΡΩΠΑΪΚΟ ΚΟΙΝΟΒΟΥΛΙΟ ΚΑΙ ΤΟ ΕΛΕΓΚΤΙΚΟ ΣΥΝΕΔΡΙΟ - ΔΗΜΟΣΙΟΝΟΜΙΚΗ ΕΝΗΜΕΡΩΣΗ ΣΧΕΤΙΚΑ ΜΕ ΤΟ ΕΚΤΟ, ΕΒΔΟΜΟ ΚΑΙ ΟΓΔΟΟ ΕΥΡΩΠΑΪΚΟ ΤΑΜΕΙΟ ΑΝΑΠΤΥΞΗΣ - 2002

ΠΙΝΑΚΑΣ ΠΕΡΙΕΧΟΜΕΝΩΝ

1. Εισαγωγη

2. Πολιτικο και οικονομικο πλαισιο τησ συνεργασιασ μασ με την περιοχη ακε

3. ΓΕΝΙΚΗ επισκοπηση

3.1 Αναλήψεις υποχρεώσεων και πληρωμές

3.2 Πραγματική διαθεσιμότητα και χρησιμοποίηση των πόρων του ΕΤΑ

3.3 Μέτρα για την επίσπευση της εκτέλεσης των αναλήψεων υποχρεώσεων

3.4 Κατανομή ανά τομέα

4. ΕΦΑΡΜΟΓΗ ΑΝΑ ΤΟΜΕΑ

5. μεταβιβαση πορων και εξουσιων ληψης αποφασεων στισ αντιπροσωπειεσ τησ επιτροπησ

5.1 Κατάσταση προόδου της πρώτης φάσης αποσυγκέντρωσης

5.2 Κατάσταση προόδου της δεύτερης φάσης αποσυγκέντρωσης

5.3 Κατάσταση προόδου της τρίτης φάσης αποσυγκέντρωσης

Παράρτημα: 6ο, 7ο και 8ο EΤΑ (31/12/2002) - πρόοδος ανά μέσο

1. Εισαγωγη

Οι σχέσεις της ΕΕ με την περιοχή ΑΚΕ ανανεώθηκαν τον Ιούνιο του 2000 με την υπογραφή της συμφωνίας του Κοτονού, η οποία προβλέπει μια νέα εικοσαετή συμφωνία εταιρικής σχέσης. Το 2002 αμφότερες οι πλευρές συνέχισαν τη διαδικασία κύρωσης η οποία απαιτείται για να αρχίσει η συμφωνία να ισχύει επισήμως τον Απρίλιο του 2003.

Το Σεπτέμβριο του 2002 πραγματοποιήθηκε ένα σημαντικό βήμα με την έναρξη των διαπραγματεύσεων μεταξύ της ΕΕ και των χωρών ΑΚΕ σχετικά με τις νέες οικονομικές συμφωνίες και συμφωνίες εταιρικής σχέσης. Οι εν λόγω συμφωνίες αφορούν εμπορικά και αναπτυξιακά θέματα σε συνάρτηση με τις επικρατούσες εθνικές και περιφερειακές συνθήκες και σε πλήρη συμφωνία με τις διατάξεις του ΠΟΕ. Οι διαπραγματεύσεις στο πλαίσιο των εν λόγω συμφωνιών θα ολοκληρωθούν εντός των προσεχών πέντε ετών και θα αρχίσουν να ισχύουν από την 1η Ιανουαρίου 2008 εκτός αν συμφωνηθεί νωρίτερη ημερομηνία.

Συνολικά, το 2002 η Κοινότητα επικεντρώθηκε ιδιαίτερα στην Αφρική όπου τα αναπτυξιακά προβλήματα - από πλευράς φτώχειας, περιθωριοποίησης και έλλειψης ικανοτήτων - είναι τεράστια. Οι σχέσεις της Κοινότητας με την Αφρική εξελίσσονται στο πλαίσιο πρωτοβουλιών, όπως η δημιουργία της Αφρικανικής Ένωσης και η έγκριση του κοινωνικοοικονομικού της προγράμματος - νέα εταιρική σχέση για την ανάπτυξη της Αφρικής (NEPAD) - κατά την πρώτη διάσκεψη της Αφρικανικής Ένωσης στο Nτουρμπάν τον Ιούλιο του 2002.

2. Πολιτικο και οικονομικο πλαισιο τησ συνεργασιασ μασ με την περιοχη ακε

Μεταξύ των χωρών ΑΚΕ συγκαταλέγονται ορισμένες από τις φτωχότερες χώρες του κόσμου με σοβαρά προβλήματα διακυβέρνησης. Ως εκ τούτου, το επίπεδο κινδύνου των δράσεων στις χώρες αυτές είναι πολύ υψηλό, ενώ η ικανότητα των χωρών να ανταποκριθούν στις απαιτήσεις της εταιρικής σχέσης είναι περιορισμένη.

Η υλοποίηση της συνεργασίας μας με τις χώρες ΑΚΕ εξαρτάται όλο και περισσότερο από τις επικρατούσες πολιτικές συνθήκες. Έτσι, τα κράτη μέλη καθυστερούν ή αναστέλλουν τη συνεργασία τους τόσο σε επίπεδο προγραμματισμού όσο και σε επίπεδο προγραμμάτων/έργων λόγω προβλημάτων στον τομέα των ανθρωπίνων δικαιωμάτων και της δημοκρατίας καθώς και διαφόρων εμποδίων εφαρμογής στη χώρα εταίρο.

Ένα σημαντικό μέρος των πιστώσεων προορίζεται για τις φτωχότερες χώρες, πολλές από τις οποίες βρίσκονται σε κρίση (π.χ. Σουδάν, Λ.Δ. του Κονγκό, Κονγκό Μπραζαβίλ, Σιέρα Λεόνε, Λιβερία, Μπουρούντι, Ακτή Ελεφαντοστού, Ρουάντα, Αϊτή) όπου συχνά η βοήθεια πρέπει να αναστέλλεται.

Οι επιδόσεις όσον αφορά τη "μείωση της φτώχειας" και οι οικονομικές επιδόσεις των χωρών ΑΚΕ που λαμβάνουν άμεση δημοσιονομική ενίσχυση ποικίλλουν. Σε περίπτωση που δεν πληρούνται τα κριτήρια της "χρηστής διακυβέρνησης", όπως έχουν καθοριστεί από τη διεθνή κοινότητα, και οι τεχνικές προϋποθέσεις που έχουν συμφωνηθεί για την εκταμίευση, τότε οι πληρωμές αναστέλλονται.

3. Γενικη επισκοπηση

3.1 Αναλήψεις υποχρεώσεων και πληρωμές

Το 2002 οι νέες αναλήψεις υποχρεώσεων ανήλθαν σε 2.115 εκατ. EUR (ποσό λίγο μεγαλύτερο από το στόχο της EuropeAid που ήταν 2.000 εκατ. EUR). Οι πληρωμές έφθασαν τα 1.902 εκατ. EUR, ποσό επίσης λίγο μεγαλύτερο από τον ετήσιο στόχο των 1.850 εκατ. EUR. Ο αρχικός στόχος των 2.000 εκατ. EUR μειώθηκε λαμβανομένου υπόψη του γεγονότος ότι η πληρωμή της τελευταίας δόσης για τις ΥΦΧ (Υπερχρεωμένες Φτωχές Χώρες) (150 εκατ. EUR) στην ΕΤΕ αναβλήθηκε για το έτος 2003 [1].

[1] Η μείωση του χρέους εκ μέρους της ΕΤΕ γίνεται όταν οι χώρες έχουν φθάσει στο 'σημείο ολοκλήρωσης'. Ωστόσο, λόγω της πτώσης των τιμών ορισμένων εξαγωγικών προϊόντων στην παγκόσμια αγορά, καθυστέρησε η προβλεπόμενη ανάκαμψη και, κατά συνέπεια, η επίτευξη του 'σημείου ολοκλήρωσης'.

Το ποσό των νέων αναλήψεων υποχρεώσεων (2.115 εκατ. EUR) είναι ελαφρώς μεγαλύτερο από το ποσό του 2001 (1.920 εκατ. EUR). Περίπου 790 εκατ. EUR από το συνολικό ποσό του 2002 ελήφθησαν από το γενικό αποθεματικό του 8ου Ευρωπαϊκού Ταμείου Ανάπτυξης (συνολικό κονδύλιο Α) για μεταβατικά μέτρα, δεδομένου ότι η κύρωση της συμφωνίας του Κοτονού δεν είχε ολοκληρωθεί το 2002 και, κατά συνέπεια, το 9ο ΕΤΑ δεν ήταν διαθέσιμο. Οι αναλήψεις υποχρεώσεων για τα εθνικά και περιφερειακά προγράμματα των χωρών ΑΚΕ ήταν κατά 50 περίπου εκατ. EUR λιγότερες από τις προβλεπόμενες, αλλά η διαφορά αυτή αντισταθμίστηκε από ένα υψηλότερο του προβλεπόμενου δάνειο "κεφαλαίων επιχειρηματικού κινδύνου" από την Ευρωπαϊκή Τράπεζα Επενδύσεων.

Επίσης, η Επιτροπή μπόρεσε να αποδεσμεύσει ένα ποσό αχρησιμοποίητων πιστώσεων ύψους 346 εκατ. EUR, για το οποίο είχε γίνει προηγουμένως ανάληψη υποχρέωσης αλλά στη συνέχεια δεν χρησιμοποιήθηκε για τα έργα για τα οποία προοριζόταν. Το ποσό αυτό - γνωστό συνήθως ως "αποδεσμεύσεις" - θα ανακατανεμηθεί το 2003 στα αντίστοιχα εθνικά και περιφερειακά προγράμματα. Έτσι, το "καθαρό" ύψος των νέων αναλήψεων υποχρεώσεων το 2002 ανέρχεται σε 1.768 εκατ. EUR έναντι 1.554 εκατ. EUR το 2001.

Λόγω των αποδεσμεύσεων αυτών, το ύψος των πιστώσεων για τις οποίες έχει γίνει ανάληψη υποχρέωσης για προγράμματα αλλά οι οποίες δεν έχουν ακόμα πληρωθεί - γνωστές συνήθως ως "υπόλοιπο προς εκκαθάριση" - σταθεροποιήθηκε (και μάλιστα μειώθηκε ελαφρώς) μέχρι το τέλος του 2002 (8.469 εκατ. EUR τέλη 2001 έναντι 8.385 εκατ. EUR τέλη 2002).

Όσον αφορά τις πληρωμές, το συνολικό ποσό έφθασε τα 1.902 εκατ. EUR ενώ το καθαρό ποσό (-/- ανακτήσεις) ανήλθε σε 1.853 εκατ. EUR.

Όσον αφορά τις προβλέψεις, ορισμένες καθυστερήσεις παρατηρήθηκαν σε ό,τι αφορά το "μέσο διαρθρωτικής προσαρμογής" (130 εκατ. EUR) καθώς και τα ενδεικτικά προγράμματα (NIP/RIP: 100 εκατ. EUR). Από την άλλη πλευρά, η Επιτροπή μπόρεσε να καταβάλει 98 εκατ. EUR από τα συνολικά κονδύλια Α και Β (μεταβατικά μέτρα) και άλλα 87 εκατ. EUR από πόρους του Sysmin.

Τα παραπάνω στοιχεία πρέπει να θεωρηθούν ως επιδόσεις ενός έτους στο πλαίσιο ενός πιο μακροπρόθεσμου πολυετούς κύκλου του ΕΤΑ. Από το 1989 οι μέσες ετήσιες πρωτογενείς αναλήψεις υποχρεώσεων (ακαθάριστα στοιχεία) ήταν περίπου 2.033 εκατ. EUR για αναλήψεις υποχρεώσεων, 1.645 εκατ. EUR για συμβάσεις και 1.594 εκατ. EUR για πληρωμές (βλέπε σχετικό διάγραμμα).

Από την έναρξη λειτουργίας της Υπηρεσίας Συνεργασίας EuropeAid (Ιανουάριος 2001) η ικανότητά μας όσον αφορά την υλοποίηση αυξήθηκε (25-35%): το επίπεδο των συμβάσεων (2.200 εκατ. EUR) και των πληρωμών (2.000 εκατ. EUR) τα τελευταία δύο χρόνια είναι αρκετά υψηλότερο από το μέσο όρο των 12 προηγουμένων ετών (αμφότερα περίπου 1.600 εκατ. EUR).

>ΑΝΑΦΟΡΑ ΣΕ ΓΡΑΦΗΚΟ>

3.2 Πραγματική διαθεσιμότητα και χρησιμοποίηση των πόρων του ΕΤΑ

Το συνολικό ποσό των πιστώσεων του ΕΤΑ που χορηγήθηκαν στις χώρες ΑΚΕ και στις Υπερπόντιες Χώρες και Εδάφη (ΥΧΕ) μέχρι τα τέλη του 2002 (6ο, 7ο και 8ο EΤΑ) ανήλθε σε 32.840 εκατ. EUR. Από το ποσό αυτό, για τα 29.921 εκατ. EUR έγιναν επισήμως αναλήψεις υποχρεώσεων, δηλαδή ελήφθησαν αποφάσεις για την υλοποίηση συγκεκριμένων έργων. Οι πληρωμές γι' αυτές τις χορηγήσεις και αναλήψεις υποχρεώσεων ανέρχονται σε 21.536 εκατ. EUR. Αυτό σημαίνει ότι υπάρχει μια θεωρητική διαφορά ανάμεσα στο ποσό που αρχικά προοριζόταν για τις χώρες ΑΚΕ, σύμφωνα με το μακροπρόθεσμα προγραμματισμό, και στο πραγματικά καταβληθέν ποσό (για τα τρία τελευταία ΕΤΑ μαζί) μέχρι το τέλος του 2002, δηλαδή 11.304 εκατ. EUR. Το ποσό αυτό αποτελείται από το ποσό των 2.919 εκατ. EUR, που έχει διατεθεί αλλά για το οποίο δεν έχει γίνει ανάληψη υποχρέωσης, και ένα υπόλοιπο 8.385 εκατ. EUR για το οποίο έχει γίνει ανάληψη υποχρέωσης αλλά δεν έχει ακόμα πληρωθεί (βλέπε σχετικό πίνακα στο παράρτημα).

* 2.900 εκατ. EUR τα οποία έχουν διατεθεί αλλά για τα οποία δεν έχει γίνει ανάληψη υποχρέωσης

Οι πιστώσεις διατίθενται ή προορίζονται για τις διάφορες χώρες "θεωρητικά" ενώ η πραγματική συνεργασία με μια δεδομένη χώρα μπορεί στη συνέχεια να ανασταλεί κατόπιν αποφάσεως των κρατών μελών της ΕΕ για πολιτικούς ή πρακτικούς λόγους (εμφύλιοι πόλεμοι, ασφάλεια, κ.λπ.), πράγμα το οποίο σημαίνει ότι δεν μπορεί να εγκριθεί καμία ανάληψη υποχρέωσης (για συγκεκριμένα έργα) (π.χ. Ζιμπάμπουε και Λιβερία).

Οι πιστώσεις οι οποίες έχουν διατεθεί αλλά για τις οποίες δεν έχει γίνει ανάληψη υποχρέωσης δεν μπορούν - με το σημερινό νομικό πλαίσιο - να δαπανηθούν για άλλο σκοπό. Οι πιστώσεις "παγώνουν" μέχρις ότου τα κράτη μέλη αποφασίσουν να επαναλάβουν τη συνεργασία τους με τη συγκεκριμένη χώρα. Για παράδειγμα, στη Μαδαγασκάρη, όπου υπήρξε πολιτική κρίση, το προβλεπόμενο πρόγραμμα ενίσχυσης ύψους 70 εκατ. EUR διεκόπη για ένα έτος από τα κράτη μέλη της ΕΕ (από το Δεκέμβριο του 2001 μέχρι το Δεκέμβριο του 2002) μέχρις ότου δοθεί το πράσινο φως, πράγμα το οποίο έγινε πρόσφατα. Στην Αγκόλα, τα 83 εκατ. EUR, τα οποία δεν μπόρεσαν να χρησιμοποιηθούν κατά τη διάρκεια του πολέμου, επαναδιατέθηκαν για τη μεταπολεμική ανασυγκρότηση της χώρας το Μάιο του 2002. Στην Ερυθραία, δεν έχει γίνει ακόμη ανάληψη υποχρέωσης για τα 80,3 εκατ. EUR που είχαν διατεθεί υπέρ της χώρας αυτής για προγράμματα (ήδη καταρτισθέντα) έκτακτης ανασυγκρότησης και αποστράτευσης και, συνεπώς, η Επιτροπή δεν μπορεί να εκταμιεύσει το ποσό αυτό.

Οι πιστώσεις που έχουν διατεθεί, αλλά για τις οποίες δεν έχει γίνει ανάληψη υποχρέωσης υπέρ διαφόρων χωρών/περιοχών, αντιπροσωπεύουν περίπου 1.700 εκατ. EUR από το προαναφερθέν ποσό (των 2.900 εκατ. EUR), ενώ το υπόλοιπο αφορά τις μη προγραμματιζόμενες ενισχύσεις. Υπολογίζεται ότι περίπου το 40% (680 εκατ. EUR) αυτού του ποσού των 1.700 εκατ. EUR έχει διατεθεί σε χώρες που βρίσκονται σε κρίση ή που μόλις εξέρχονται από κρίση (Κομόρες, Λιβερία, Ερυθραία, Σουδάν, Αϊτή, Σιέρα Λεόνε, Νιγηρία, Μπουρούντι, Ακτή Ελεφαντοστού, Τόγκο, Κεντροαφρικανική Δημοκρατία, Ζιμπάμπουε, Αγκόλα, Μαδαγασκάρη).

* 8.400 εκατ. EUR για τα οποία έχει γίνει ανάληψη υποχρέωσης αλλά δεν έχουν πληρωθεί.

Είναι φυσικό να υπάρχει ένα μεγάλο ποσό αναλήψεων υποχρεώσεων που δεν έχουν πληρωθεί: πάντα υπάρχει μια διαφορά ανάμεσα στην ανάληψη υποχρέωσης για ένα ποσό ενός (πολυετούς) έργου, την έναρξη του έργου και τις πληρωμές που καταβάλλονται σε δόσεις στους αντισυμβαλλόμενους, ανάλογα με την πρόοδο των εργασιών (οι οποίες μπορεί να διαρκέσουν αρκετά χρόνια). Αυτό συμβαίνει ιδίως στην αρχή ενός νέου κύκλου του ΕΤΑ (δηλαδή το 2003 για το 9ο ΕΤΑ).

Οι μη εκταμιευθείσες αναλήψεις υποχρεώσεων της Επιτροπής φαίνονται σύμφωνες - αν όχι αναλογικά μικρότερες - με το μέσο όρο στα κράτη μέλη της ΕΕ. Τα ποσά ποικίλλουν σε μεγάλο βαθμό, όπως και τα δημοσιονομικά και νομικά δεδομένα, αλλά, ακόμα και αν λάβουμε υπόψη όλα αυτά τα στοιχεία, οι επιδόσεις της Επιτροπής είναι συγκριτικά καλές. Σε πρόσφατη αποστολή διερεύνησης, κανένας από τους αναπτυξιακούς φορείς των χωρών της ΕΕ δεν θεώρησε ως προβληματικό το ύψος των μη δαπανηθέντων ποσών για τα οποία είχε γίνει ανάληψη υποχρέωσης.

* Προβληματικά μη δαπανηθέντα ποσά αναλήψεων υποχρεώσεων

Από το μη δαπανηθέν ποσό των αναλήψεων υποχρεώσεων, ύψους 8.400 εκατ. EUR, η Επιτροπή διακρίνει δύο είδη "μη φυσιολογικών" ή προβληματικών αναλήψεων υποχρεώσεων: τις "αδρανείς" αναλήψεις υποχρεώσεων, δηλαδή εκείνες οι οποίες δεν παρουσίασαν καμία κίνηση (δηλ. συμβάσεις ή πληρωμές) για το συγκεκριμένο έργο τα δύο τελευταία χρόνια και τις εκκρεμούσες "ιστορικές" αναλήψεις υποχρεώσεων που έγιναν για έργα πριν από αρκετό καιρό (δηλαδή αναλήψεις υποχρεώσεων που έγιναν πριν από το 1997 και παραμένουν σε εκκρεμότητα).

Το συνολικό μη δαπανηθέν ποσό αναλήψεων υποχρεώσεων που θεωρείται ως "μη φυσιολογικό" (1.205 εκατ. EUR) αντιπροσωπεύει το 14,4 % του συνολικού "υπολοίπου προς εκκαθάριση", ενώ για τα κονδύλια του προϋπολογισμού που διαχειρίζεται η ΑΙDCO το αντίστοιχο ποσοστό είναι 14,3%.

Οι αναλήψεις υποχρεώσεων που θεωρούνται προβληματικές αφορούν, ως επί το πλείστον, χώρες για τις οποίες τα έργα έχουν αποφασιστεί, αλλά στη συνέχεια η συνεργασία ανεστάλη προσωρινά ή καθυστέρησε (για λόγους ασφαλείας, λόγω εμφυλίου πολέμου κ.λπ.), ή γενικότερα περιπτώσεις όπου δεν πληρούνται οι προϋποθέσεις για μια αποτελεσματική εκτέλεση. Για παράδειγμα, στη Μαδαγασκάρη, ένα πρόγραμμα οδοποιίας ύψους 72,5 εκατ. EUR, το οποίο εγκρίθηκε τον Φεβρουάριο του 2000, άρχισε να εφαρμόζεται μόλις φέτος λόγω της πολιτικής κρίσης της περιόδου 2001-2002. Επίσης, ενδέχεται να υπάρξουν διαφωνίες νομικής φύσεως ως προς το έργο (π.χ. μετά από λογιστικό έλεγχο), οι οποίες μπορεί να απαιτήσουν τη διακοπή των πληρωμών προκειμένου να εξασφαλιστεί η χρηστή δημοσιονομική διαχείριση. Κατά την περίοδο 2001-2002 τα κυβερνητικά προγράμματα μείωσης της φτώχειας, τα οποία χρηματοδοτούνται από την ΕΚ στη Ναμίμπια, τη Ζάμπια, τη Σενεγάλη, το Νίγηρα, τη Σιέρα Λεόνε και το Κονγκό σημείωσαν όλα τέτοιες καθυστερήσεις (αποκαταστάθηκαν πρόσφατα), επειδή οι πληρωμές ανεστάλησαν μετά το αρνητικό αποτέλεσμα των σχετικών ελέγχων.

3.3 Μέτρα για την επίσπευση της εκτέλεσης των αναλήψεων υποχρεώσεων

Η χρησιμοποίηση των συνολικών πιστώσεων από τα διάφορα ΕΤΑ δείχνει σχετικά χαμηλά επίπεδα πληρωμών και συμβάσεων για το 8ο EΤΑ, πράγμα το οποίο οφείλεται κυρίως στα ενδεικτικά εθνικά και περιφερειακά προγράμματα και, σε κάποιο βαθμό, στις ΥΧΕ. Ωστόσο, αξίζει να σημειωθεί ότι η χρησιμοποίηση των πιστώσεων για τις μη προγραμματιζόμενες ενισχύσεις (8ο EΤΑ) είναι συγκριτικά μάλλον υψηλή, πράγμα το οποίο επιβεβαιώνει τον όλο και σημαντικότερο ρόλο που παίζει ως "μέσο ταχείας εκταμίευσης" η δημοσιονομική στήριξη, η χρησιμοποίηση της οποίας έχει επεκταθεί ώστε να συμπεριλάβει και τις ΥΦΧ καθώς και τα εν εξελίξει έργα διαρθρωτικής προσαρμογής. Τα μέσα αυτά θα μπορούσαν να συμπεριλάβουν στο μέλλον και τα τομεακά προγράμματα. Θα πρέπει επίσης να σημειωθεί ότι το συνολικό επίπεδο πληρωμών και συμβάσεων κατά τα τελευταία δύο χρόνια είναι πολύ υψηλότερο από το μέσο όρο των δώδεκα τελευταίων ετών (βλέπε κεφάλαιο 3.1).

>ΑΝΑΦΟΡΑ ΣΕ ΓΡΑΦΗΚΟ>

>ΑΝΑΦΟΡΑ ΣΕ ΓΡΑΦΗΚΟ>

Οι προβλέψεις για νέες αναλήψεις υποχρεώσεων το 2003 κυμαίνονται μεταξύ 2.500 και 2.700 εκατ. EUR ενώ οι πληρωμές θα είναι της τάξης των 2.100 εκατ. EUR. Για τα προσεχή έτη οι προβλέψεις δείχνουν ότι οι αναλήψεις υποχρεώσεων για τους διαθέσιμους πόρους θα πρέπει να γίνουν εντός του χρονικού διαστήματος της συμφωνίας του Κοτονού (5 έτη). Οι αναλήψεις υποχρεώσεων παρουσίασαν τη μεγαλύτερη συγκέντρωση στην αρχή της εν λόγω περιόδου, ενώ συγχρόνως προβλέπεται ότι οι συμβάσεις και πληρωμές θα αυξηθούν κατά το δεύτερο έτος (2004) της περιόδου υλοποίησης.

Επιπλέον, σημαντικές προσπάθειες καταβάλλονται για την επίσπευση της εκτέλεσης των αναλήψεων υποχρεώσεων και για την μείωση τόσο των "αδρανών" όσο και των "ιστορικών" αχρησιμοποίητων αναλήψεων υποχρεώσεων ώστε οι σχετικές πιστώσεις να "αποδεσμευτούν" σε σχέση με το παλιό έργο και να επαναπρογραμματιστούν αμέσως για τις χώρες για τις οποίες προορίζονταν [2]: το 2002 το συνολικό ποσό μειώθηκε κατά 310 εκατ. EUR ενώ οι εκτιμήσεις για το έτος 2003 δείχνουν μια περαιτέρω μείωση κατά 470 εκατ. EUR.

[2] Πρόκειται για ιδιαιτερότητα του ΕΤΑ, ενώ για τα κονδύλια του κοινοτικού προϋπολογισμού η αποδέσμευση συνεπάγεται απώλεια των σχετικών πόρων.

Προσπάθειες που καταβάλλονται βραχυπρόθεσμα για την επίσπευση της εκτέλεσης των αναλήψεων υποχρεώσεων και τη μείωση των προβληματικών αχρησιμοποίητων αναλήψεων υποχρεώσεων:

Στο πλαίσιο των μεταρρυθμίσεων της RELEX, η μείωση των προβληματικών/μη φυσιολογικών (ιστορικών και/ή αδρανών) αχρησιμοποίητων αναλήψεων υποχρεώσεων αποτελεί ξεχωριστή προτεραιότητα.

Εντατικό πρόγραμμα διμερών συναντήσεων με κάθε επικεφαλής αντιπροσωπείας ΑΚΕ με το Γενικό Διευθυντή ή τον Αναπληρωτή Γενικό Διευθυντή της ΕuropeAid για την επίσπευση της εκτέλεσης των αναλήψεων υποχρεώσεων και των εντοπισμό και επαναπρογραμματισμό των προβληματικών αχρησιμοποίητων αναλήψεων υποχρεώσεων (στο πλαίσιο των σεμιναρίων ΑΚΕ που διοργανώθηκαν μεταξύ Φεβρουαρίου και Μαρτίου 2003).

Η Επιτροπή διερευνά νέους τρόπους εταιρικής συνεργασίας με τις χώρες ΑΚΕ, όπως π.χ. τη μεγαλύτερη προσφυγή στην άμεση συγχρηματοδότηση από τον προϋπολογισμό των χωρών ΑΚΕ στο πλαίσιο μιας από κοινού με την κυβέρνηση συμφωνίας για τη μείωση της φτώχειας. Οι εν λόγω "αποφάσεις δημοσιονομικής στήριξης" αφορούσαν το 2002 ποσό ύψους 550 εκατ. EUR και συμβάλλουν στην αποφυγή της χρονοβόρας διαδικασίας του σχεδιασμού, της εφαρμογής και της απόδοσης λογαριασμού για κάθε έργο, αν και οι κυβερνήσεις εταίροι θα πρέπει, για την εξασφάλιση των πληρωμών, να πληρούν ορισμένα κριτήρια επιδόσεων όσον αφορά την ακολουθητέα πολιτική και τα οικονομικά αποτελέσματα.

Χρησιμοποίηση των ήδη υφιστάμενων αποθεματικών του ΕΤΑ για νέες πρωτοβουλίες, συμπεριλαμβανομένων των πρωτοβουλιών ταχείας εκταμίευσης, όπως οι συνεισφορές σε διεθνείς οργανισμούς ή χορηγούς βοήθειας (ΥΦΧ, ΠΟΕ).

Προσπάθειες που καταβάλλονται μεσοπρόθεσμα για την επίσπευση της εκτέλεσης των αναλήψεων υποχρεώσεων και την αποφυγή της επανεμφάνισης αχρησιμοποίητων προβληματικών αναλήψεων υποχρεώσεων:

Βάσει του νέου δημοσιονομικού κανονισμού, ο οποίος άρχισε να ισχύει με την έναρξη ισχύος της συμφωνίας του Κοτονού, η Επιτροπή έχει την εξουσία να αναστέλλει την προσφυγή σε συμβάσεις με αυτεπιστασία σε μια χώρα ΑΚΕ, εφόσον εξακολουθούν να υφίστανται ληξιπρόθεσμες οφειλές προς την ΕΚ στο πλαίσιο των συμβάσεων αυτών. Αυτό αναμένεται ότι θα ωθήσει περισσότερο τις χώρες εταίρους να διευθετήσουν τις ληξιπρόθεσμες οφειλές τους.

Επιπλέον, τα παρακάτω μέτρα του νέου δημοσιονομικού κανονισμού αναμένεται ότι θα επισπεύσουν την υλοποίηση και, συνεπώς, θα διατηρήσουν τα προς εκκαθάριση υπόλοιπα μέσα σε αποδεκτά πλαίσια:

- "ρήτρα προθεσμίας": χρονικό όριο (N + 3) για τη σύναψη συμβάσεων, μετά την παρέλευση του οποίου θα αποδεσμεύονται αυτομάτως οι πόροι που δεν διατέθηκαν με σχετική σύμβαση.

- παράταση των αναλήψεων υποχρεώσεων : εγκρίνεται μόνο μία παράταση για τις αναλήψεις υποχρεώσεων του 6ου, 7ου και 8ου ΕΤΑ και για μια τριετή περίοδο κατ' ανώτατο όριο.

Η Επιτροπή εφαρμόζει επί του παρόντος ένα σημαντικό πρόγραμμα διαρθρωτικών μεταρρυθμίσεων στον τομέα της εξωτερικής βοήθειας. Αυτό σημαίνει ότι τα τοπικά γραφεία της Επιτροπής λαμβάνουν όλο και περισσότερους πόρους και εξουσίες για την παρακολούθηση των επιδόσεων και την "επιτόπου" λήψη αποφάσεων. Αυτό θα έχει ως αποτέλεσμα σημαντική μείωση των καθυστερήσεων όσον αφορά την υλοποίηση των προγραμμάτων/έργων.

Τα κράτη μέλη της ΕΕ έκαναν πρόσφατα αποδεκτές προτάσεις της Επιτροπής σύμφωνα με τις οποίες προτείνεται η μείωση των πιστώσεων του ΕΤΑ για χώρες που βρίσκονται σε κρίση (π.χ. Αϊτή, Λιβερία και Τόγκο), ούτως ώστε οι σχετικοί πόροι να μπορέσουν να ανακατανεμηθούν σε άλλες χώρες που σημειώνουν επιδόσεις.

3.4 Κατανομή ανά τομέα

Στο παρακάτω σχήμα η κατανομή ανά τομέα συνδυάζει τα αριθμητικά στοιχεία των αναλήψεων υποχρεώσεων του 6ου, 7ου και 8ου EΤΑ και παρουσιάζει συγκριτικά τα συνολικά ποσοστά της περιόδου 1986-2002 και τα ποσοστά του έτους 2002.

>ΑΝΑΦΟΡΑ ΣΕ ΓΡΑΦΗΚΟ>

1. Εκπαίδευση

2. Πολιτικές στον τομέα της υγείας και δημογραφικές πολιτικές

3. Ύδρευση και αποχέτευση

4. Κυβέρνηση, κοινωνία των πολιτών και άλλες κοινωνικές υπηρεσίες

5. Μεταφορές

6. Επικοινωνίες

7. Eνέργεια

8. Ενδιάμεσοι χρηματοπιστωτικοί οργανισμοί, παροχή υπηρεσιών σε επιχειρήσεις

9. Γεωργία, κτηνοτροφία, αλιεία // 10. Βιομηχανία και μεταλλευτικοί πόροι

11. Εμπόριο και τουρισμός

12. Γενική προστασία του περιβάλλοντος

13. Διάφοροι τομείς

14. Διαρθρωτική προσαρμογή, ισοζύγιο

πληρωμών/δημοσιονομική στήριξη

15. Μέτρα εξυπηρέτησης του χρέους

16. Επείγουσα αρωγή, πρόσφυγες

17. Απροσδιόριστο

Οι κοινωνικές υποδομές και υπηρεσίες (τομείς 1-4 του ανωτέρω πίνακα - ΕΑΒ ομάδα 1) αντιπροσωπεύουν το 15,8% των συνολικών αναλήψεων υποχρεώσεων και το 22,7% για το έτος 2002, πράγμα το οποίο επιβεβαιώνει τη συνεχώς αυξανόμενη σπουδαιότητα του τομέα αυτού - ιδιαίτερα των τομέων της υγείας και της κυβέρνησης, κοινωνίας των πολιτών και άλλων κοινωνικών υπηρεσιών - κατά την υλοποίηση των αναπτυξιακών πολιτικών μας.

Κατά το έτος 2002 οι αναλήψεις υποχρεώσεων σχετικά με τους τομείς της ενέργειας, των ενδιάμεσων χρηματοπιστωτικών οργανισμών, της βιομηχανίας και των μεταλλευτικών πόρων (κυρίως πράξεις της ΕΤΕ) και των διαρθρωτικών προσαρμογών (10,3% το 2001 και σχεδόν 25% κατά το 2002) σημείωσαν αύξηση σε σχέση με τα συνολικά αριθμητικά στοιχεία.

Από την άλλη πλευρά, κατά τη διάρκεια του 2002 παρατηρούμε μείωση της σχετικής σπουδαιότητας της εκπαίδευσης, της γεωργίας, του περιβάλλοντος, των διαφόρων τομέων και των τομέων του εμπορίου και του τουρισμού.

4. ΕΦΑΡΜΟΓΗ ΑΝΑ ΤΟΜΕΑ

Το έτος 2002 συνεχίστηκαν πολλά προγράμματα και έργα σε διάφορους τομείς που προβλέπονταν στο πλαίσιο των συμφωνιών εταιρικής σχέσης που υπεγράφησαν με τα κράτη ΑΚΕ. Θα πρέπει κυρίως να υπογραμμιστούν τα ακόλουθα σημεία :

30 προγράμματα δημοσιονομικής στήριξης βρίσκονταν σε εξέλιξη κατά το 2002. Η εκταμίευση των διαφόρων δόσεων της χρηματοδότησης προϋπέθετε την τήρηση ορισμένων όρων από τα δικαιούχα κράτη. Έτσι, σημαντικά ποσά καταβλήθηκαν στις χώρες Μπουρκίνα Φάσο, Ζάμπια και Τανζανία. Στα κράτη όπου η Επιτροπή διαπίστωσε αδυναμίες στη διαχείριση των δημοσίων οικονομικών, καθυστερήσεις στη διαδικασία των οικονομικών μεταρρυθμίσεων ή ανεπαρκή δέσμευση της κυβέρνησης για μείωση της φτώχειας, οι πληρωμές ανεστάλησαν προσωρινά (Σενεγάλη, Μαλάουι, Γκαμπόν και Κεντροαφρικανική Δημοκρατία).

Όσον αφορά τη στήριξη της ανάπτυξης του ιδιωτικού τομέα, το 2002 πραγματοποιήθηκε ενδιάμεση αξιολόγηση του Business Assistance Scheme Programme (EBAS), η οποία έδειξε ότι το πρόγραμμα χαίρει της εκτίμησης του ιδιωτικού τομέα, ότι εφαρμόζεται με αποτελεσματικό τρόπο και ότι το επίπεδο ικανοποίησης των δικαιούχων είναι υψηλό. Κατά τη στιγμή της αξιολόγησης, είχαν γίνει αναλήψεις υποχρεώσεων ύψους άνω των 19 εκατ. EUR από την έναρξη του προγράμματος (1999) για 863 έργα σε 55 κράτη ΑΚΕ.

Στον τομέα της υγείας, το 2002 επιβεβαιώθηκε η σταθερή δέσμευση της Επιτροπής όσον αφορά την καταπολέμηση του ΑΙDS και των ασθενειών που συνδέονται με τη φτώχεια. Συγκεκριμένα, σύμφωνα με το σχέδιο δράσης της ΕΚ για τις λοιμώδεις νόσους, η Επιτροπή συνεισέφερε στο Global Health Fund το ποσό των 60 εκατ. EUR.

Στον τομέα της ενίσχυσης των ικανοτήτων, το αποκεντρωμένο πρόγραμμα συνεργασίας με τη Ζιμπάμπουε αποτελεί παράδειγμα επιτυχημένης συνεργασίας μέσα σε δυσμενείς πολιτικές συνθήκες. Το πρόγραμμα, το οποίο άρχισε το 2000 για να στηρίξει τις πρωτοβουλίες των κοινοτήτων βάσης, αποτελεί πρόδρομο της συμφωνίας του Κοτονού, η οποία αναγνωρίζει επίσημα και για πρώτη φορά το ρόλο των μη κρατικών φορέων στην αναπτυξιακή διαδικασία. Η επιτυχία του προγράμματος ενθάρρυνε τις μη κυβερνητικές οργανώσεις της χώρας να οργανωθούν σ' ένα φόρουμ μη κρατικών φορέων, το οποίο συμμετέχει επίσημα στην Επιτροπή Διεύθυνσης του Προγράμματος.

Επίσης, από το 1998 η Επιτροπή χρηματοδοτεί στη Ρουάντα ένα πρόγραμμα για να στηρίξει τις κοινότητες βάσης στις προσπάθειές τους για ανακατασκευή των τοπικών υποδομών (σχολεία, υγειονομικές μονάδες, γέφυρες, αγορές ...).

Όσον αφορά την ανάπτυξη των υποδομών, η κατασκευή και αποκατάσταση των οδών, κυρίως στην υποσαχάρια Αφρική, αποτελούν βασικό τομέα δράσης : εργασίες σε διάφορα τμήματα των οδών του East African Northern and Central Corridor μέσω της Τανζανίας, της Κένυας και της Ουγκάντας (265 εκατ. EUR), βελτίωση του Northern Coastal Highway στην Τζαμάικα (80 εκατ. EUR), σημαντικές επενδύσεις για τη σύνδεση της ακτής με την ενδοχώρα και για την αναβάθμιση των συνδέσεων με την Αντίς Αμπέμπα στην Αιθιοπία (325 εκατ. EUR).

Τα εν εξελίξει έργα στον υδατικό τομέα καλύπτουν το σύνολο των δραστηριοτήτων του εν λόγω τομέα: διαχείριση των πόρων, δίκτυα διανομής, αποχέτευση, θεσμική στήριξη, πολιτική για τα υδραυλικά έργα. Επιτυχία σημείωσε η υδροδότηση πολλών περιοχών της Γκάνας (56 εκατ. EUR) καθώς και η ύδρευση και αποχέτευση τριών πόλεων στην Ουγκάντα για συνολικό αριθμό 100.000 ατόμων (18 εκατ. EUR). Επιπλέον, η εγκατάσταση σε 45 χώρες σταθμών που επιτρέπουν τη συγκέντρωση μετεωρολογικών πληροφοριών μέσω δορυφόρων Meteosat αναμένεται ότι θα εξυπηρετήσει το σύνολο της Αφρικής.

Στον τομέα της εκπαίδευσης, τα προγράμματα που εγκρίθηκαν το 2002 καλύπτουν όλα τα επίπεδα εκπαίδευσης: πρωτοβάθμια και δευτεροβάθμια εκπαίδευση, επαγγελματική κατάρτιση και ανώτατη εκπαίδευση. Η Επιτροπή δεσμεύτηκε από κοινού με άλλους χορηγούς βοήθειας όσον αφορά την επεξεργασία νέων τομεακών προσεγγίσεων που θα συντονίζονται από τις δικαιούχες χώρες στην Τανζανία και τη Ναμίμπια. Η ανάπτυξη των υποδομών, από την αποκατάσταση των δημοτικών σχολείων μέχρι την κατασκευή πανεπιστημιακών μονάδων, αποτέλεσε έναν άλλο άξονα συνεργασίας στη Μποτσουάνα, την Αιθιοπία, τα Φίτζι και την Παπουασία-Νέα Γουινέα. Τέλος, τα προγράμματα θεσμικής στήριξης στις Κομόρες και την Αιθιοπία ενίσχυσαν τις εθνικές ικανότητες σχεδιασμού και παρακολούθησης στον τομέα της εκπαίδευσης.

Στο πλαίσιο του "Results-Oriented Monitoring", το 2002 πραγματοποιήθηκαν 298 επισκέψεις σε 40 χώρες της περιοχής ΑΚΕ. Τα έργα παρουσιάζουν καλές επιδόσεις από πλευράς αποτελεσματικότητας και αντικτύπου, με ιδιαίτερα θετικά αποτελέσματα, σε σχέση με το στόχο της μείωσης της φτώχειας, στον τομέα της εκπαίδευσης.

Όσον αφορά τα έργα που ολοκληρώθηκαν το 2002, θα πρέπει να υπογραμμίσουμε τα ακόλουθα σημεία :

Στον τομέα των μεταφορών και υποδομών, το 2002 ολοκληρώθηκαν 70 δράσεις αποκατάστασης ή κατασκευής περισσοτέρων των 2.500 χλμ. οδών, και ιδίως νέων σημαντικών οδικών αξόνων: άξονας Gitarama-Kibuye στη Ρουάντα (41 εκατ. EUR), μοναδικός ασφαλτοστρωμένος οδικός άξονας προς την πόλη Kibuye, οδικός άξονας Magta Lahjar-Djouk στην Μαυριτανία (17 εκατ. EUR) και σημαντική βελτίωση του οδικού άξονα του Ramu στην Παπουασία Νέα Γουινέα..

Στον τομέα της υγείας, αποπερατώθηκαν τα νοσοκομεία "St Kitts & Nevis" και "Karl-Heusner Memorial" στο Μπελίζε.

Το 2002 ολοκληρώθηκαν πέντε προγράμματα προοριζόμενα για τις κοινότητες βάσης. Όλα τα προγράμματα είχαν πολύ θετικό αντίκτυπο στην κοινωνικοοικονομική ανάπτυξη. Έτσι, στην Ουγκάντα, χάρη στις μέχρι σήμερα πρωτοβουλίες, κατασκευάστηκαν 500 κοινωνικές υποδομές (δημοτικά σχολεία, υγειονομικές μονάδες, εξοπλισμός πόσιμου νερού) ενώ παράλληλα οι εν λόγω πρωτοβουλίες συνέβαλαν στη διαδικασία αποσυγκέντρωσης και ενίσχυσης της τοπικής αυτοδιοίκησης.

Στον τομέα της θεσμικής στήριξης, ολοκληρώθηκε το πρόγραμμα ενίσχυσης των ικανοτήτων πρόληψης των συγκρούσεων του ΟΑΕ (Οργανισμός Αφρικανικής Ενότητας). Το πρόγραμμα αυτό συνέβαλε κυρίως στις δράσεις διατήρησης της ειρήνης και στην οριοθέτηση των συνόρων μετά τη σύγκρουση μεταξύ Αιθιοπίας και Ερυθραίας.

Στον τομέα της εκπαίδευσης, το 2002 ολοκληρώθηκαν 11 έργα. Σε γενικές γραμμές, τα έργα αυτά εντάχθηκαν αρχικά στο πλαίσιο των « αναπτυξιακών στόχων της χιλιετίας » και συνεπώς αφορούσαν την πρωτοβάθμια εκπαίδευση. Όμως, παράλληλα, συνέβαλαν και στην κατάρτιση του προσωπικού σε ένα ευρύ φάσμα τομέων, ανάλογα με τις ανάγκες της αγοράς εργασίας (ανάπτυξη ανθρώπινου δυναμικού, δημόσια διοίκηση, διαχείριση, μεταφορές και επισιτιστική ασφάλεια, πρόληψη του AIDS).

Στον τομέα των υδάτινων πόρων, τόσο το πρόγραμμα επεξεργασίας λυμάτων του Negril-Ocho-Rios (40 εκατ. EUR), το οποίο επέτρεψε την εγκατάσταση αποχετευτικού συστήματος και συστήματος επεξεργασίας αποβλήτων για 40.000 άτομα στην Τζαμάικα, όσο και το έργο ύδρευσης για 55.000 άτομα στις αγροτικές περιοχές της Σαμόα (18 εκατ. EUR) συνέβαλαν σημαντικά στη βελτίωση των συνθηκών διαβίωσης των φτωχότερων πληθυσμιακών ομάδων.

5. μεταβιβαση πορων και εξουσιων ληψης αποφασεων στισ αντιπροσωπειεσ τησ επιτροπησ

5.1 Κατάσταση προόδου της πρώτης φάσης αποσυγκέντρωσης [3]

[3] 6 αντιπροσωπείες για 10 χώρες (4 περιφερειακές αντιπροσωπείες αφορούν 7 χώρες - χωρίς να συμπεριλαμβάνεται η Κούβα): Σενεγάλη + Γκάμπια, Πράσινο Ακρωτήριο (3 χώρες).Ακτή Ελεφαντοστού + Λιβερία (2 χώρες).Κένυα + Σομαλία (2 χώρες) Δομινικανή Δημοκρατία (χωρίς να συμπεριλαμβάνεται η Κούβα) (1 χώρα) Νότιος Αφρική Μάλι.

Οι επικεφαλής των αντιπροσωπειών υπέγραψαν, εντός του πρώτου εξαμήνου του 2002, τις αρμοδιότητες που τους μεταβιβάστηκαν. Από τον Ιανουάριο μέχρι τον Ιούνιο, η Διεύθυνση C διοργάνωσε για το σύνολο των οικείων αντιπροσωπειών πολλές αποστολές στήριξης, οι οποίες αφορούσαν κυρίως τη χρησιμοποίηση των λογιστικών συστημάτων καθώς και τις συμβατικές και δημοσιονομικές διαδικασίες που προβλέπονται στο πλαίσιο της αποσυγκεντρωμένης διαχείρισης.

Από το Μάιο μέχρι το Σεπτέμβριο πραγματοποιήθηκαν αποστολές ελέγχου (δεύτερη φάση), οι οποίες επέτρεψαν τον έλεγχο, σε επίπεδο κάθε αντιπροσωπείας, των συνθηκών άσκησης των προαναφερθεισών αρμοδιοτήτων, κυρίως μέσω τεχνικών και διοικητικών ελέγχων (δειγματοληπτικός έλεγχος των συναλλαγών, του τρόπου οργάνωσης όσον αφορά την κυκλοφορία και διεκπεραίωση των φακέλων μεταξύ των επιχειρησιακών τμημάτων και του τμήματος "συμβάσεις/οικονομικά" κ.λπ.). Οι εν λόγω αποστολές επέτρεψαν επίσης στις αντιπροσωπείες να κατανοήσουν σε ικανοποιητικό βαθμό τις νέες αρμοδιότητες και καθήκοντα που συνεπάγεται το σύστημα της αποσυγκέντρωσης.

Οι προαναφερθείσες αποστολές ελέγχου έθιξαν πολλά ζητήματα στα οποία δόθηκαν, στις περισσότερες περιπτώσεις, ή θα δοθούν σύντομα απαντήσεις.

Τα εν λόγω ζητήματα αφορούν κυρίως τα εξής :

* την κατάσταση όσον αφορά το μόνιμο προσωπικό ορισμένων αντιπροσωπειών

* την αναπροσαρμογή των δημοσιονομικών και συμβατικών διαδικασιών για μια μεγαλύτερη εναρμόνιση των διαδικασιών FED και BUDGET (ώστε να ληφθούν υπόψη οι τροποποιήσεις που έγιναν από το νέο δημοσιονομικό κανονισμό του 9ου ΕΤΑ)

* τη διαθεσιμότητα όλων των θεωρήσεων μέσα στο σύστημα OLAS (και την προσαρμογή τους στις νέες διαδικασίες που προβλέπονται για το 9ο ΕΤΑ)

* την αναγκαία αποσαφήνιση των κανόνων θεώρησης στο σύστημα OLAS καθώς και των κανόνων αναπλήρωσης

* την απουσία ενός χάρτη για τους ειδικούς διατάκτες του ΕΤΑ

* τη διαθεσιμότητα εγχειριδίων και διαδικασιών στο Διαδίκτυο για δημοσιονομικά και συμβατικά θέματα.

Στα τέλη του έτους πραγματοποιήθηκαν τεχνικές εργασίες σχετικά με την αποσυγκέντρωση του προγράμματος συνεργασίας με την Κούβα (η οποία εξαρτάται από την αντιπροσωπεία της Δομινικανής Δημοκρατίας).

5.2 Κατάσταση προόδου της δεύτερης φάσης αποσυγκέντρωσης [4]

[4] 8 αντιπροσωπείες για 9 χώρες (1 περιφερειακή αντιπροσωπεία αφορά 2 χώρες): Καμερούν, Μπενίν, Γουινέα Κόνακρυ, Νίγηρας, Τανζανία, Μαδαγασκάρη, Αιθιοπία (+ Τζιμπουτί), Μπουρκίνα Φάσο.

Στις ακροάσεις που διοργανώθηκαν το Φεβρουάριο του 2002 με τους 8 επικεφαλής αντιπροσωπειών, τους οποίους αφορούσε η δεύτερη φάση αποσυγκέντρωσης, επιβεβαιώθηκαν οι ανάγκες των αντιπροσωπειών σε πρόσθετους πόρους και άρχισε η προκαταρκτική διαδικασία για τη μεταβίβαση των αρμοδιοτήτων.

Επελέγησαν και καταρτίστηκαν 13 υπάλληλοι για τα τμήματα "συμβάσεις/οικονομικά". Οι εν λόγω υπάλληλοι ανέλαβαν ήδη καθήκοντα. Η πρόσληψη των 3 τελευταίων υπαλλήλων γίνεται αυτή τη στιγμή. Η διαδικασία πρόσληψης των μεμονωμένων εμπειρογνωμόνων, των τοπικών υπαλλήλων και των τοπικών υπαλλήλων τεχνικής βοήθειας (ALAT) έχει προχωρήσει σημαντικά. Στις περισσότερες αντιπροσωπείες λειτουργούν ήδη ασφαλείς συνδέσεις μέσω δορυφόρου.

Τα εμπόδια που προέκυψαν αφορούν τόσο την πρόσληψη των υπαλλήλων των τμημάτων "συμβάσεις / οικονομικά" και του εκτελεστικού προσωπικού που προβλέπεται στο πλαίσιο της αποσυγκέντρωσης, όσο και το χρονοδιάγραμμα εφαρμογής των λύσεων στον κτιριακό τομέα.

Η υπογραφή μεταβίβασης αρμοδιοτήτων στην αντιπροσωπεία της Μπουρκίνα Φάσο έγινε το Νοέμβριο και στις αντιπροσωπείες της Αιθιοπίας και της Τανζανίας το Δεκέμβριο. Η εξέταση των προϋποθέσεων σε τρεις άλλες αντιπροσωπείες της δεύτερης φάσης (Καμερούν, Γουινέα και Μπενίν) έγινε το Δεκέμβριο, ενώ η αποστολή των αρμοδιοτήτων στις εν λόγω αντιπροσωπείες έγινε τον Ιανουάριο του 2003. Οι αντιπροσωπείες της Νιγηρίας και της Μαδαγασκάρης θα υπογράψουν τη μεταβίβαση αρμοδιοτήτων τους το Φεβρουάριο του 2003.

5.3 Κατάσταση προόδου της τρίτης φάσης αποσυγκέντρωσης [5]

[5] 30 αντιπροσωπείες για 58 χώρες και 11 ΥΧΕ (9 περιφερειακές αντιπροσωπείες αφορούν 37 χώρες και 11 ΥΧΕ): Μπαρμπάντος + Aντίγκουα και Μπαρμπούντα, Δομινίκα, Γρενάδα, Άγιος Χριστόφορος και Νέβις, Αγία Λουκία, Άγιος Βικέντιος και Γρεναδίνες. ΥΧΕ : Mονσεράτ, Ανγκουίλα, Βρετανικές Παρθένες Νήσοι. (7 χώρες + 3 ΥΧΕ). Φίτζι + Σαμόα, Κιριμπάτι, Ναούρου, Νήσοι Κουκ, Τουβαλού, Παλάου, Νήσοι Μάρσαλ, Τόνγκα, Νιούε, Μικρονησία.ΥΧΕ: Νέα Καληδονία, Γαλλική Πολυνησία, Ουάλλις και Φουτούνα, Πίτκαιρν.(11 χώρες + 4 ΥΧΕ) Γκαμπόν + Ισημερινή Γουϊνέα, Σάο Τομέ και Πρίνσιπε (3 χώρες).Γκάνα + Τόγκο (2 χώρες) Γουϊάνα + Τρινιντάντ και Τομπάγκο, Σουρινάμ.ΥΧΕ: Αρούμπα, Ολλανδικές Αντίλλες. (3 χώρες + 2 ΥΧΕ). Τζαμάικα + Μπελίζε, Μπαχάμες. ΥΧΕ : Τέρκς και Κάικος (3 χώρες + 1 ΥΧΕ). Λεσόθο + Σουαζιλάνδη (2 χώρες). Μαυρίκιος + Κομόρες, Σεϋχέλλες.ΥΧΕ: Μαγιότ (3 χώρες + 1 ΥΧΕ) Παπουασία Νέα Γουινέα + Νήσοι Σολομώντος, Βανουάτου (3 χώρες).Αγκόλα. Μποτσουάνα. Μπουρούντι, Κεντροαφρικανική Δημοκρατία, Κονγκό, Λ.Δ. Κονγκό, Ερυθραία, Γουϊνέα Μπισσάου, Αϊτή, Μαλάουι, Μαυριτανία, Μοζαμβίκη, Ναμίμπια, Νιγηρία, Ουγκάντα, Ρουάντα, Σιέρρα Λεόνε, Σουδάν, Τσαντ, Ζάμπια, Ζιμπάμπουε.

Στις αρχές Μαΐου η Διεύθυνση C ανέλαβε την πρωτοβουλία να ξεκινήσει τη διαδικασία έναρξης της τρίτης φάσης της αποσυγκέντρωσης, η οποία αφορά 30 αντιπροσωπείες.

Στο πλαίσιο των προπαρασκευαστικών τεχνικών εργασιών, διοργανώθηκαν από τις 24 Ιουνίου μέχρι τις 18 Ιουλίου 4 σεμινάρια τα οποία ολοκληρώθηκαν με τη συνεδρίαση της ομάδας αποσυγκέντρωσης. Οι φάκελοι ανά χώρα εξετάστηκαν σε βάθος και ξεχωριστά και περιελάμβαναν τα εξής :

* ανάλυση του σημερινού χαρτοφυλακίου των έργων και της εξέλιξής του ανά αντιπροσωπεία

* ακριβή εικόνα του σημερινού προσωπικού των αντιπροσωπειών (συμπεριλαμβανομένων όλων των καθεστώτων και κατηγοριών προσωπικού, με τα ακριβή τους καθήκοντα) και εντοπισμό των επιπλέον αναγκών που συνεπάγεται η διαδικασία αποσυγκέντρωσης

* πρόταση οργανογράμματος για κάθε αντιπροσωπεία ξεχωριστά

* εκτίμηση των αναγκών υλικοτεχνικής υποστήριξης (τηλεπικοινωνίες, πληροφορική, έκταση γραφείων, κ.λπ.)

* τα καθήκοντα του επικεφαλής της αντιπροσωπείας.

Οι φάκελοι, όπως ολοκληρώθηκαν μετά τις συνεδριάσεις της ομάδας αποσυγκέντρωσης, κοινοποιήθηκαν προς έγκριση στους γενικούς διευθυντές της ΑIDCO, της DEV και της RELEX. Οι επιπλέον θέσεις υπαλλήλων που καθορίστηκαν στο πλαίσιο της εν λόγω περιόδου συμπεριελήφθησαν στην περίοδο της εκ περιτροπής κάλυψης θέσεων του 2003 που άρχισε τον Οκτώβριο του 2002.

Το Δεκέμβριο του 2002 και τον Ιανουάριο του 2003, οι γενικοί διευθυντές της AIDCO, της DEV και της RELEX έδωσαν τη σύμφωνη γνώμη τους στους 30 επικεφαλής των αντιπροσωπειών. Η διαδικασία εφαρμογής των μέσων της αποσυγκέντρωσης και, συγκεκριμένα, η πρόσληψη του συμβατικού προσωπικού (τοπικοί υπάλληλοι, προσωπικό τεχνικής βοήθειας και μεμονωμένοι εμπειρογνώμονες), της οποίας η χρηματοδότηση προβλέπεται από τους πόρους του 9ου ΕΤΑ, θα αρχίσει μόνο μετά την έναρξη ισχύος της συμφωνίας του Κοτονού (1η Απριλίου 2003).

Παράρτημα: 6ο, 7ο και 8ο EΤΑ (31/12/2002) - πρόοδος ανά μέσο

xxx

>ΘΕΣΗ ΠIΝΑΚΑ>

>ΘΕΣΗ ΠIΝΑΚΑ>

>ΘΕΣΗ ΠIΝΑΚΑ>

>ΘΕΣΗ ΠIΝΑΚΑ>